บัลแกเรีย ประเทศที่ประชากรลดลงเร็วที่สุดในโลก
“เด็กทารกคนล่าสุดที่เกิดในเมือง Pernik คือเมื่อ 10 ปีที่แล้ว และฉันเกรงว่า ถ้าคนในเมืองน้อยลงเรื่อยๆ สุดท้ายร้านของฉันอาจจะต้องปิดลง”  นี่คือคำพูดของ Stefka หญิงผู้เปิดร้านขายของในเมืองนี้ซึ่งอยู่ทางตะวันตก ของประเทศบัลแกเรีย  รู้ไหมว่าในปี 1989 ประชากรของบัลแกเรียอยู่ที่ 9 ล้านคน  ขณะที่สิ้นปี 2017 จำนวนประชากรกลับเหลือเพียง 7 ล้านคน หรือหายไปมากถึง 22% ของประชากร และประชากรของประเทศนี้ มีแนวโน้มที่จะลดลงเรื่อยๆ  ทำไมเรื่องนี้จึงเกิดขึ้น ลงทุนแมนจะเล่าให้ฟัง
25 มี.ค. 2562

บัลแกเรีย ประเทศที่ประชากรลดลงเร็วที่สุดในโลก / โดย ลงทุนแมน
“เด็กทารกคนล่าสุดที่เกิดในเมือง Pernik คือเมื่อ 10 ปีที่แล้ว และฉันเกรงว่า ถ้าคนในเมืองน้อยลงเรื่อยๆ สุดท้ายร้านของฉันอาจจะต้องปิดลง”
นี่คือคำพูดของ Stefka หญิงผู้เปิดร้านขายของในเมืองนี้ซึ่งอยู่ทางตะวันตก ของประเทศบัลแกเรีย
รู้ไหมว่าในปี 1989 ประชากรของบัลแกเรียอยู่ที่ 9 ล้านคน
ขณะที่สิ้นปี 2017 จำนวนประชากรกลับเหลือเพียง 7 ล้านคน
หรือหายไปมากถึง 22% ของประชากร
และประชากรของประเทศนี้ มีแนวโน้มที่จะลดลงเรื่อยๆ
ทำไมเรื่องนี้จึงเกิดขึ้น ลงทุนแมนจะเล่าให้ฟัง
ก่อนอื่นเรามาทำความรู้จักกับประเทศบัลแกเรีย กันก่อน
บัลแกเรีย ตั้งอยู่ในแถบตะวันออกเฉียงใต้ของทวีปยุโรป ก่อตั้งขึ้นในปี ค.ศ. 681 หรือเมื่อ 1,338 ปีมาแล้ว
ด้วยอายุที่ยาวนานขนาดนี้ ทำให้บัลแกเรียนั้นเป็นประเทศที่เก่าแก่มากที่สุดในยุโรป
ในปี 2017 บัลแกเรียมีมูลค่า GDP เท่ากับ 2 ล้านล้านบาท ซึ่งเล็กกว่าขนาด GDP ของประเทศไทยประมาณ 7 เท่า
แม้จะเป็นประเทศสมาชิกในสหภาพยุโรป แต่เงินเดือนเฉลี่ยของคนบัลแกเรียนั้นอยู่ที่ 20,000 บาท หรือเพียง 1 ใน 4 ของเงินเดือนเฉลี่ยของคนชาติอื่นๆ ในสหภาพยุโรปเท่านั้น
ทำให้ธนาคารโลก จัดบัลแกเรียอยู่ในกลุ่มประเทศที่มีรายได้ปานกลาง
ภาคธุรกิจที่เป็นส่วนสำคัญในเศรษฐกิจของประเทศบัลแกเรีย คือ
ภาคบริการ เช่น การขนส่ง การเงิน ธุรกิจภาคเอกชน เป็นสัดส่วน 67.7% ของ GDP
ภาคอุตสาหกรรม เช่น ธุรกิจเหมืองแร่ การผลิตพลังงาน การก่อสร้าง เป็นสัดส่วน 28.0% ของ GDP
ภาคเกษตร เช่น การประมง เกษตรกรรม เป็นสัดส่วน 4.3% ของ GDP
อย่างไรก็ตาม ปัญหาสำคัญซึ่งน่าจะส่งผลต่อการเติบโตของเศรษฐกิจบัลแกเรียในอนาคต คือ เรื่องการลดลงของประชากรเนื่องจากจำนวนเด็กที่เกิดใหม่ของบัลแกเรียนั้น มีแนวโน้มลดลงอย่างต่อเนื่อง
ปี 1990 จำนวนเด็กที่เกิดใหม่ 105,180 คน
ปี 2005 จำนวนเด็กที่เกิดใหม่ 71,075 คน
ปี 2017 จำนวนเด็กที่เกิดใหม่ 63,955 คน
แต่สิ่งนี้อาจจะไม่น่ากลัวมาก เมื่อเทียบกับอนาคตที่กำลังจะเกิดขึ้น
เพราะองค์การสหประชาชาติคาดว่าภายในปี 2050 จำนวนประชากรของบัลแกเรียจะลดลงอีกไปอยู่ที่ 5.4 ล้านคน ขณะที่ภายในปี 2100 ตัวเลขดังกล่าวจะลดเหลือเพียง 3.5 ล้านคน..
หลายคนสงสัยว่าทำไมเรื่องนี้จึงเกิดขึ้นกับประเทศนี้?
เรื่องนี้เกิดขึ้นตั้งแต่ในช่วงปี 1990 ที่ประเทศนี้เกิดวิกฤติเศรษฐกิจ และเนื่องจากคนในทวีปยุโรปมีการเคลื่อนย้ายประชากรได้ง่าย สำหรับคนที่อยากหาชีวิตที่ดีกว่าก็จะอพยพออกจากประเทศ
ที่น่าสนใจคือ มีประชากรมากถึง 1 ล้านคนอพยพออกจากประเทศนี้ตั้งแต่หลังเกิดวิกฤติเศรษฐกิจ
แนวคิดที่น่ากลัวก็คือ เมื่อประเทศนี้อยู่ในยูโรโซนแล้ว มีบางคนอาจจะคิดว่า ความเป็นคนยูโร สำคัญกว่า ความเป็นคนบัลแกเรีย ในเมื่อมีดินแดนอื่นที่ดีกว่าในยูโร เขาก็พร้อมที่จะอพยพไปที่นั่น
นอกจากนี้ประเทศบัลแกเรียยังมีอัตราการเกิดต่ำ ซึ่งโดยเฉลี่ยแล้วจะมีอัตราการเกิด 1.43 คน ต่อผู้หญิง 1 คน ซึ่งถือว่ามีอัตราการเกิดที่ต่ำกว่าประเทศอื่นๆ ในยุโรป
ในขณะเดียวกัน ประเทศนี้ประสบกับปัญหาขาดแคลนบุคลากรที่ทำงานด้านการแพทย์ จนทำให้ประชากรต้องเดินทางไปรักษายังต่างประเทศ โดยอายุขัยเฉลี่ยของประเทศนี้คือ 74.5 ปี ซึ่งต่ำกว่าค่าเฉลี่ยของประเทศในยุโรปเช่นเดียวกัน
สรุปแล้ว ทั้งการอพยพออกและอัตราการเกิดต่ำ ซึ่งมาทดแทนอัตราการตายไม่ทัน
ทำให้ประชากรของประเทศนี้ลดลงอย่างรวดเร็ว
การลดลงของประชากร ยังส่งผลให้เกิดบ้านร้างจำนวนมากในเมืองขนาดเล็กหลายเมืองในบัลแกเรีย
ซึ่งปรากฏการณ์นี้เกิดขึ้นกับบางประเทศที่จำนวนประชากรลดลงเหมือนกัน เช่น ประเทศอิตาลี บ้านหลายแห่งในอิตาลีต้องถูกประกาศขายในราคาเพียง 1 ดอลลาร์สหรัฐ หรือแม้แต่ในญี่ปุ่นที่ปัจจุบันมีบ้านร้างกว่า 8 ล้านหลัง
ในบัลแกเรีย การลดลงของประชากรกำลังสร้างปัญหาให้กับภาคธุรกิจ เนื่องจากขาดแคลนแรงงานที่มีทักษะ
ทำให้รัฐบาลบัลแกเรียกำลังออกมาตรการเพื่อดึงดูดแรงงานต่างชาติให้เข้ามาในประเทศมากขึ้น เหมือนกับญี่ปุ่น แคนาดา และอีกหลายประเทศที่ใช้วิธีนี้ เพื่อแก้ปัญหาการลดลงของประชากรในประเทศ
ปิดท้ายด้วยข้อมูลที่น่าสนใจ
นักประวัติศาสตร์เชื่อกันว่า เมื่อ 8,000 ปีที่แล้ว ชนเผ่าทราเซียน บรรพบุรุษของชาวบัลแกเรีย เป็นกลุ่มคนรุ่นแรกที่มีการเก็บรักษาน้ำนมไว้ในถุงที่ทำจากหนังแกะ ซึ่งพวกเขามักจะนำถุงนี้ไปด้วยเวลาเดินทาง
โดยสมัยนั้น จุลชีพที่มีอยู่ในหนังแกะเมื่อรวมกับความอบอุ่นจากร่างกายของพวกเขา ก็ช่วยทำให้เกิดปฏิกิริยาการหมักขึ้น น้ำนมในถุงจึงกลายสภาพเป็นโยเกิร์ต
และนั่นจึงเป็นที่มาของคำว่า โยเกิร์ตบัลแกเรีย นั่นเอง..
----------------------
นอกจากบัลแกเรียแล้ว ญี่ปุ่นก็ประสบปัญหาวิกฤติประชากรเช่นกัน อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-
-
-
-